Kim Christiansen (DF), 2008-11-06:
Det sidste er jo altid det nemmeste at huske, og det var en vældig svada, der kom fra hr. Villum Christensen.
Det er jo ikke for at øge bureaukratiet, det er faktisk for at forenkle processen, og det er i hvert fald ikke for på nogen måde at nedprioritere det kommunale selvstyre, men der kan være visse ting, der med en vis fornuft kan skabes ensrettede regler for.
Vi kan jo bare kigge på det parkeringskaos, der er mellem København og Frederiksberg og andre kommuner, hvor man har vidt forskellige regler om, hvor man må parkere sin bil til stor gene for de arme bilister.
Men det er en helt anden diskussion.
Med beslutningsforslaget her ønsker Dansk Folkeparti at pålægge regeringen at ændre færdselslovens § 92, stk. 1 i indeværende folketingssamling, således at vejbestyrelsen skal have godkendelse af justitsministeren, når der skal foretages færdselsregulerende foranstaltninger i større geografiske områder og zoner.
Formålet med lovændringen er selvfølgelig at sikre, at lokal trafikplanlægning, der kan have betydning også uden for lokalområdet eller kommunen, sikres en nærmere overordnet belysning af virkninger og konsekvenser.
Det har været nævnt flere gange med en forbudszone i København, selv om det jo ikke er sådan, at vi er specielt meget på nakken af Københavns Kommune.
Med hensyn til at jeg skulle flytte til København og blive valgt ind dér, så skal jeg hilse at sige til hr. Morten Østergaard, at vi har ganske udmærkede repræsentanter i Københavns Borgerrepræsentation.
Jeg er helt tryg ved de mennesker, der er dér, så jeg bliver - måske til stor fortrydelse for hr. Morten Østergaard - altså her på min pind og passer det.
Men eksemplet er altså nu en gang, at det jo er i Københavns Kommune, man har foretaget det her vanvid eller i hvert fald har haft planer om at gøre det.
Der er så også kommet en rapport, som kommunen selv har foranstaltet, som viser, at det måske ikke var det klogeste og den bedste idé, man havde fået.
Men alligevel og på trods af det har et flertal i Borgerrepræsentationen vedtaget, at man så pr. 1. december laver en minimeret udgave af den her 18-t-zone, og selv om den i samme rapport også bliver gjort til skamme, vælger man altså at gøre det alligevel.
Jeg tænker selvfølgelig på den omdirigering af trafikken, man fra 1. december ønsker for lastbiler over 18 t fra Nordhavn.
Og når vi så taler om partikelforurening, har jeg svært ved at se, at det skulle mindske forureningen, at man tvinger de her store lastbiler til at køre en kæmpe omvej.
Hvordan havde man i øvrigt tænkt sig at kontrollere det?
Vil man have kontrollanter stående oppe ved Nordhavn og kontrollere, om folk reelt har et ærinde i midtbyen, eller om det er ren transitkørsel?
Jeg ved ikke, hvordan man vil håndhæve det her.
Så vil jeg også lige i den forbindelse gøre opmærksom på, at lastbiler på 18, 24 og 32 t som udgangspunkt virker ens udadtil, der er ikke de store forskelle på ydre mål osv., så derfor virker den grænse på 18 t i sig selv også mærkværdig.
Hvis man indfører det her med at sende lastbilerne ud på Ring 2 og ud til Lyngbyvej pr. 1. december, vil det ifølge rapporten medføre 200 højresving mere om året.
Og det kan godt være, at jeg ikke er så god til matematik, men umiddelbart vil jeg da i hvert fald ikke mene, at det mindsker risikoen for højresvingsulykker.
Men det kan være, at jeg også dér har misforstået noget.
Jeg kan jo for bare lige at nævne en ting, som er nært forestående, tage arbejdet med Metrocityringen.
Jeg ved ikke, hvordan man i radikale kredse havde forestillet sig, at man skulle få alt det her jord ud af København; der skal i hvert fald rigtig, rigtig mange små trailere til.
Med forslaget her ønskede vi egentlig også at sikre, at der ikke defineres uensartede regler fra kommune til kommune, hvilket vil være til stor gene for transportsektoren, som vi jo fra centralt hold, vil jeg sige, i hvert fald har pålagt rigeligt med gener og rigeligt med udgifter, således at flere og flere vognmænd vælger at udflage til eksempelvis Tyskland og køre på tyske nummerplader.
Og jeg må konstatere her, at trods de smukke og rosende ord fra specielt regeringspartierne, ønsker man åbenbart ikke at skride afgørende ind over for det her og sikre, at der ikke fra kommune til kommune kan blive lagt hindringer i vejen for et i øvrigt i forvejen trængt erhverv som transportsektoren.
Jeg synes, at det kunne have været gavnligt, at man havde lagt det her ud fra centralt hold, så man havde fået en overordnet belysning af virkningerne og konsekvenserne, når der skal foretages så store indgribende ændringer, som de her forbudszoner vil være, uanset om det så er i København, Odense, Århus eller andre steder, man kunne få sådanne tanker.
Så jeg takker selvfølgelig for de pæne ord fra V og K, desværre kan pæne ord jo ikke altid gøre det.
Jeg kan jo så forsøge under udvalgsarbejdet, om vi kan nå hinanden under en eller anden form, og det ville da selvfølgelig glæde mig.
Det vil jeg da forsøge på.